CELEX: 32013D0225
Language: lv
Date: 2013-05-17 00:00:00
Title: 2013/225/ES: Komisijas Īstenošanas lēmums ( 2013. gada 17. maijs ), ar ko groza Īstenošanas lēmumu 2012/362/ES par atsevišķām dalībvalstīm paredzēto Savienības finansiālo ieguldījumu atbalsta piešķiršanai brīvprātīgiem uzraudzības pētījumiem par zaudējumiem medus bišu saimēs, pagarinot termiņu minēto dalībvalstu programmām, kas attiecas uz minētajiem pētījumiem (izziņots ar dokumenta numuru C(2013) 2785)

22.5.2013   
            
            
               LV
            
            
               Eiropas Savienības Oficiālais Vēstnesis
            
            
               L 135/22
            
         KOMISIJAS ĪSTENOŠANAS LĒMUMS
   (2013. gada 17. maijs),
   ar ko groza Īstenošanas lēmumu 2012/362/ES par atsevišķām dalībvalstīm paredzēto Savienības finansiālo ieguldījumu atbalsta piešķiršanai brīvprātīgiem uzraudzības pētījumiem par zaudējumiem medus bišu saimēs, pagarinot termiņu minēto dalībvalstu programmām, kas attiecas uz minētajiem pētījumiem
   (izziņots ar dokumenta numuru C(2013) 2785)
   (Autentisks ir tikai teksts angļu, dāņu, franču, grieķu, igauņu, itāļu, latviešu, lietuviešu, nīderlandiešu, poļu, portugāļu, slovāku, somu, spāņu, ungāru, vācu un zviedru valodā)
   (2013/225/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2009. gada 25. maija Lēmumu 2009/470/EK par izdevumiem veterinārijas jomā (1) un jo īpaši tā 23. pantu,
   tā kā:
   
               (1)
            
            
               Komisijas Īstenošanas lēmumā 2012/362/ES (2) ir noteikts, ka Savienība piešķir finansiālo palīdzību Beļģijai, Dānijai, Vācijai, Igaunijai, Grieķijai, Spānijai, Francijai, Itālijai, Latvijai, Lietuvai, Ungārijai, Polijai, Portugālei, Slovākijai, Somijai, Zviedrijai un Apvienotajai Karalistei, lai tās īstenotu uzraudzības pētījumu programmas par zaudējumiem medus bišu saimēs par laikposmu no 2012. gada 1. aprīļa līdz 2013. gada 30. jūnijam.
            
         
               (2)
            
            
               Dokumentā “Pamatnostādnes izmēģinājuma uzraudzības projektam par zaudējumiem medus bišu saimēs” (3), ko izstrādājusi Eiropas Savienības references laboratorija medus bišu veselības jomā, dalībvalstīm sniegtas norādes attiecībā uz to īstenotajām uzraudzības pētījumu programmām par zaudējumiem medus bišu saimēs. Minētajā dokumentā norādīts, ka izvēlētajās dravās jāveic trīs kontroles un pēdējā kontrole jāveic medus ievākšanas periodā, lai objektīvi aprēķinātu zaudēto vai novājināto bišu saimju skaitu. Dalībvalstīm šis periods būtu jāizvēlas, ņemot vērā klimatisko apstākļu īpatnības.
            
         
               (3)
            
            
               Atsevišķas dalībvalstis ir lūgušas pagarināt Īstenošanas lēmumā 2012/362/ES norādīto uzraudzības pētījuma programmas par zaudējumiem medus bišu saimēs īstenošanas termiņu līdz 2013. gada 30. jūnijam, jo, ņemot vērā šo dalībvalstu ģeogrāfisko atrašanās vietu un gadalaiku apstākļus, šīs programmas līdz norādītajam datumam nebūtu iespējams īstenot.
            
         
               (4)
            
            
               Lai dalībvalstīm sniegtu iespēju piedalīties uzraudzības pētījuma programmās par zaudējumiem medus bišu saimēs un vasarā tās varētu veikt trešo kontroles posmu, Īstenošanas lēmumā 2012/362/ES norādītais datums jāmaina, 2013. gada 30. jūniju aizstājot ar 2013. gada 30. septembri.
            
         
               (5)
            
            
               Tāpēc attiecīgi būtu jāgroza Īstenošanas lēmums 2012/362/ES.
            
         
               (6)
            
            
               Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
            
         IR PIEŅĒMUSI ŠO LĒMUMU.
   1. pants
   Īstenošanas lēmuma 2012/362/ES 1. panta 2. punkta a) apakšpunktā tekstu “līdz 2013. gada 30. jūnijam” aizstāj ar tekstu “līdz 2013. gada 30. septembrim”.
   2. pants
   Šis lēmums ir adresēts Beļģijas Karalistei, Dānijas Karalistei, Vācijas Federatīvajai Republikai, Igaunijas Republikai, Grieķijas Republikai, Spānijas Karalistei, Francijas Republikai, Itālijas Republikai, Latvijas Republikai, Lietuvas Republikai, Ungārijai, Polijas Republikai, Portugāles Republikai, Slovākijas Republikai, Somijas Republikai, Zviedrijas Karalistei un Lielbritānijas un Ziemeļīrijas Apvienotajai Karalistei.
   
      Briselē, 2013. gada 17. maijā
      
         
            Komisijas vārdā –
         
            Komisijas loceklis
         
         Tonio BORG
      
   
   
      (1)  OV L 155, 18.6.2009., 30. lpp.
   
      (2)  OV L 176, 6.7.2012., 65. lpp.
   
      (3)  http://ec.europa.eu/food/animal/liveanimals/bees/docs/annex_i_pilot_project_en.pdf